**LIETUVOS RESPUBLIKOS SVEIKATOS APSAUGOS MINISTRAS**

**VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS**

**SPRENDIMAS**

**DĖL LIETUVOS RESPUBLIKOS SVEIKATOS APSAUGOS MINISTRO,**

**VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVO 2021 KOVO 12 D. SPRENDIMO NR. V-513 „DĖL PAVEDIMO ORGANIZUOTI, KOORDINUOTI IR VYKDYTI BANDOMĄJĮ SAVANORIŠKĄ PROFILAKTINĮ TYRIMĄ UGDYMO ĮSTAIGOSE“ PAKEITIMO**

2021 m. balandžio 10 d. Nr. V-777

Vilnius

1. P a k e i č i u Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2021 m. kovo 12 d. sprendimą Nr. V-513 „Dėl pavedimo organizuoti, koordinuoti ir vykdyti bandomąjį savanorišką profilaktinį tyrimą ugdymo įstaigose“ ir išdėstau jį nauja redakcija:

**„LIETUVOS RESPUBLIKOS SVEIKATOS APSAUGOS MINISTRAS**

**VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS**

**SPRENDIMAS**

**DĖL PAVEDIMO ORGANIZUOTI, KOORDINUOTI IR VYKDYTI BANDOMĄJĮ SAVANORIŠKĄ PROFILAKTINĮ TYRIMĄ UGDYMO ĮSTAIGOSE**

Vadovaudamasis Lietuvos Respublikos civilinės saugos įstatymo 15 straipsnio 2 dalies 4 punktu, Lietuvos Respublikos žmonių užkrečiamųjų ligų profilaktikos ir kontrolės įstatymo 8 straipsniu, Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“, Valstybiniu ekstremaliųjų situacijų valdymo planu, patvirtintu Lietuvos Respublikos Vyriausybės 2010 m. liepos 20 d. nutarimu Nr. 1503 „Dėl Valstybinio ekstremaliųjų situacijų valdymo plano patvirtinimo“, Lietuvos Respublikos Vyriausybės 2020 m. lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ 2.2.9.21 papunkčiu, Lietuvos Respublikos Vyriausybės 2020 m. gruodžio 16 d. nutarimu Nr. 1419 „Dėl valstybės lygio ekstremaliosios situacijos valstybės operacijų vadovo paskyrimo“, Lietuvos Respublikos Vyriausybės 2021 m. vasario 12 d. pasitarimo protokolu Nr. 10 (2 klausimas), 2021 m. kovo 3 d. pasitarimo protokolu Nr. 14 (2 klausimas) nusprendžiu:

1. Įpareigoti Lietuvos Respublikos Vyriausybės 2020 lapkričio 4 d. nutarimo Nr. 1226 „Dėl karantino Lietuvos Respublikos teritorijoje paskelbimo“ 21 punkte nenurodytų savivaldybių (toliau – savivaldybės) administracijų direktorius organizuoti, koordinuoti ir vykdyti pasirinktose ugdymo įstaigose, vykdančiose pradinio ugdymo programą (toliau – mokykla), bandomąjį savanorišką profilaktinį tyrimą – pagal pradinio ugdymo programą ugdomų mokinių (toliau – mokiniai) namų ūkių ir mokyklose kontaktiniu būdu dirbančių darbuotojų (toliau – mokyklos darbuotojai) nosies landų tepinėlių ėminių kaupinių tyrimą SARS-CoV-2 (2019-nCoV) RNR nustatyti tikralaikės PGR metodu, ėminius toje pačioje virusologinėje terpėje grupuojant po ne daugiau kaip 6 (toliau – bandomasis tyrimas).

2. Mokykloje, kurioje vykdomas bandomasis tyrimas, mokinių ugdymą organizuoti:

2.1. sutikusiems dalyvauti bandomajame tyrime – kontaktiniu arba nuotoliniu būdu, vadovaujantis kiekvienos klasės mokinių namų ūkių ir mokyklos darbuotojų nosies landų tepinėlių ėminių kaupinių tyrimų SARS-CoV-2 (2019-nCoV) RNR nustatyti tikralaikės PGR metodu (toliau – kaupinių PGR tyrimas) ir tyrimų SARS-CoV-2 (2019-nCoV) RNR nustatymo tikralaikės PGR metodu (toliau – PGR tyrimas) rezultatais;

2.2. nesutinkantiems dalyvauti bandomajame tyrime – nuotoliniu būdu.

3. Bandomąjį tyrimą atlikti šiais etapais:

3.1. mokinių namų ūkiai ir mokyklos darbuotojai informuojami apie bandomojo tyrimo tikslą, sąlygas, atlikimo tvarką, asmens duomenų tvarkymą ir, sutikę dalyvauti bandomajame tyrime, pasirašo sutikimus;

3.2. prieš grįžtant į ugdymo procesą kontaktiniu būdu kaupinių PGR tyrimas ne anksčiau kaip prieš 48 val. atliekamas visiems sutikusiems dalyvauti bandomajame tyrime mokinių namų ūkiams ir mokyklos darbuotojams, išskyrus nurodytus šio sprendimo 4 punkte;

3.3. grįžus į ugdymo procesą kontaktiniu būdu, kaupinių PGR tyrimas mokiniams ir mokyklos darbuotojams, išskyrus nurodytus šio sprendimo 4 punkte, atliekamas mokykloje periodiškai kas 4-7 dienas. Ėminius tyrimams savarankiškai ima bandomajame tyrime dalyvaujantys mokyklos mokiniai ir darbuotojai, prieš tai instruktuoti asmens sveikatos priežiūros įstaigos (toliau – ASPĮ) paskirto atsakingo asmens sveikatos priežiūros specialisto. Savarankiškas ėminių ėmimas atliekamas prižiūrint visuomenės sveikatos specialistui.

4. Kaupinių PGR tyrimų neatlikti asmenims, nurodytiems Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2020 m. gegužės 29 d. sprendimo Nr. V-1336 „Dėl tyrimų dėl COVID-19 ligos (koronaviruso infekcijos) organizavimo“ 4.2 papunktyje.

5. Pavesti savivaldybės, kurioje yra mokykla, administracijos direktoriui:

5.1. paskirti mobilųjį punktą ar kitą ASPĮ, kurie prieš grįžtant į ugdymo procesą kontaktiniu būdu organizuotų mokinių namų ūkių ir mokyklos darbuotojų registraciją kaupinių PGR tyrimams ir vykdytų ėminių šiems tyrimams paėmimą, ir prireikus organizuoti mokinių namų ūkių ir mokyklos darbuotojų pavėžėjimą į kaupinių PGR tyrimų ėminių paėmimo vietą;

5.2. paskirti kiekvienai mokyklai už instruktavimą dėl kaupinių PGR tyrimo ėminių paėmimo atsakingą ASPĮ;

5.3. aprūpinti mokyklą asmens apsaugos priemonėmis ir kitomis priemonėmis, kurios reikalingos kaupinių PGR tyrimo ėminių transportavimui;

5.4. šio sprendimo 3.3 papunktyje numatytais atvejais užtikrinti virusologinių terpių pristatymą į mokyklą iš Nacionalinės visuomenės sveikatos priežiūros laboratorijos (toliau – NVSPL) ir kaupinių PGR tyrimo ėminių pristatymą į kaupinių PGR tyrimus atliekančias laboratorijas;

5.5. pateikti Lietuvos Respublikos švietimo, mokslo ir sporto ministerijai jos prašymu informaciją apie bandomojo tyrimo eigą ir (ar) rezultatus.

6. Įpareigoti mokyklos vadovą:

6.1. užtikrinti, kad sutinkantys dalyvauti bandomajame tyrime mokinių namų ūkiai ir mokyklos darbuotojai pasirašytų sutikimus, kuriais būtų informuojami apie kaupinių PGR tyrimo tikslą, sąlygas, tvarką (pareigą, esant teigiamam kaupinių PGR tyrimo rezultatui, registruotis PGR tyrimui, siekiant nustatyti konkretų sergantį (-čius) COVID-19 liga (koronaviruso infekcija) asmenį (-is), pareigą apie kaupinių PGR tyrimo ir PGR tyrimo rezultatus pranešti mokyklų vadovams, pareigą izoliuotis ir jos sąlygas, kitas pareigas, teises ir kt.) bei asmens duomenų tvarkymą;

6.2. pažymėti arba paskirti atsakingą asmenį, kuris žymėtų Mokinių registre mokinius, dėl kurių gautas sutikimas dalyvauti bandomajame tyrime, nurodant kontaktinį tėvų (globėjų) telefono numerį, o atšaukus sutikimą, žymėjimą nuimti;

6.3. bendru mokyklos ir savivaldybės visuomenės sveikatos biuro (toliau – VSB), vykdančio sveikatos priežiūrą mokykloje, vadovų sprendimu paskirti už bandomojo tyrimo organizavimą atsakingą visuomenės sveikatos specialistą, vykdantį sveikatos priežiūrą, ir jam padedantį (-čius) kitą (-us) mokyklos darbuotoją (-us) pagal Lietuvos Respublikos sveikatos apsaugos ministro ir Lietuvos Respublikos švietimo, mokslo ir sporto ministro 2005 m. gruodžio 30 d. įsakyme Nr. V-1035/ISAK-2680 „Dėl Visuomenės sveikatos priežiūros organizavimo mokykloje tvarkos aprašo patvirtinimo“ nustatytą tvarką. Mokykloje nesant visuomenės sveikatos specialisto, vykdančio sveikatos priežiūrą, VSB vadovas paskiria kitą visuomenės sveikatos specialistą (toliau – visuomenės sveikatos specialistas);

6.4. reguliariai informuoti bandomajame tyrime dalyvaujančius mokyklos mokinių namų ūkius ir mokyklos darbuotojus apie bandomojo tyrimo organizavimą ir jo apibendrintus rezultatus, prireikus teikti kitą su bandomuoju tyrimu susijusią informaciją;

6.5. organizuojant mokinių ugdymą kontaktiniu būdu laikytis Lietuvos Respublikos sveikatos apsaugos ministro, valstybės lygio ekstremaliosios situacijos valstybės operacijų vadovo 2020 m. gruodžio 17 d. sprendimu Nr. V-2934 „Dėl pradinio ugdymo organizavimo būtinų sąlygų“ nustatytų reikalavimų;

6.6. užtikrinti tinkamomis organizacinėmis ir techninėmis duomenų saugumo priemonėmis asmens duomenų, reikalingų organizuoti, koordinuoti ir vykdyti bandomąjį tyrimą, tvarkymo saugumą, konfidencialumą ir saugojimą. Duomenys tvarkomi laikantis 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir kituose teisės aktuose, reglamentuojančiuose asmens duomenų apsaugą, nustatytų reikalavimų;

6.7. bendradarbiaujant su VSB organizuoti mokinių kaupinių PGR tyrimų atlikimui skirtos vietos mokykloje paruošimą, užtikrinant saugius mokinių judėjimo srautus ir asmens bei aplinkos higienos sąlygų laikymąsi.

7. Pavesti ASPĮ paskirti asmens sveikatos priežiūros specialistą, kuris prieš pradedant savarankiškai imti ėminius instruktuotų visus bandomajame tyrime dalyvaujančius mokyklos mokinius ir darbuotojus, kaip imti ėminius kaupinių PGR tyrimui.

8. Pavesti VSB vadovui:

8.1. paskirti kiekvienoje mokykloje už bandomojo tyrimo organizavimą atsakingą visuomenės sveikatos specialistą ir pavesti atlikti šiuos veiksmus:

8.1.1. bendradarbiauti su mokyklos paskirtu (-ais) atsakingu (-ais) asmeniu (-imis) dėl mokinių namų ūkių ir mokyklos darbuotojų registracijos ir ėminių paėmimo kaupinių PGR tyrimams atlikti;

8.1.2. parengti mokinių ir mokyklos darbuotojų ėminių kaupinių PGR tyrimui paėmimo grafiką, jį suderinti su mokyklos darbuotojais;

8.1.3. šio sprendimo 3.3 papunktyje nustatytais atvejais organizuoti kaupinių PGR tyrimo ėminių paėmimą klasėse arba mokykloje paruoštoje kitoje tam skirtoje vietoje, užtikrinant saugius mokinių judėjimo srautus ir asmens bei aplinkos higienos sąlygų laikymąsi joje ir naudojant šias priemones:

8.1.3.1. asmenines apsaugos priemones (respiratorius, vienkartinius chalatus, vienkartines medicinines pirštines);

8.1.3.2. rankų antiseptiką;

8.1.3.3. stalą priemonėms pasidėti;

8.1.3.4. uždaromą konteinerį su neperšlampamu maišu užterštoms medicininėms atliekoms;

8.1.3.5. sterilius tamponus (specialias priemones su transportine virusologine terpe), mėgintuvėlius su transportine terpe;

8.1.3.6. sandarius plastikinius maišelius su absorbuojančia medžiaga (antrinę ėminio pakuotę);

8.1.3.7. kartoninę dėžę mėgintuvėliams su ėminiais sudėti (tretinę pakuotę);

8.1.3.8. nenuplaunamą rašiklį;

8.1.3.9. du šaltkrepšius (vieną, skirtą mėgintuvėliams su švariomis transportinėmis virusologinėmis terpėmis, kitą – mėgintuvėliams su ėminiais);

8.1.3.10. vienkartines servetėles, skirtas nosies sekretui išpūsti.

8.1.4. prižiūrėti ėminių kaupinių PGR tyrimui paėmimą bei patvirtinti elektroninį tyrimo užsakymą;

8.1.5. paruošti mokinių ir mokyklos darbuotojų paimtus ėminius kaupinių PGR tyrimui transportavimui į laboratoriją, juos supakuojant antrinėje ir tretinėje ėminio pakuotėse;

8.1.6. pagal poreikį pateikti viešajai įstaigai Kauno greitosios medicinos pagalbos stočiai (toliau – Kauno GMP) duomenis, reikalingus mokinių namų ūkių ir mokyklos darbuotojų kaupinių PGR tyrimų užsakymui šio sprendimo 5.1 papunktyje nurodytu atveju;

8.1.7. reguliariai informuoti mokyklos bendruomenę apie rizikos užsikrėsti COVID-19 liga (koronaviruso infekcija) valdymą.

8.2. sudaryti bendradarbiavimo ir prieigos prie Karštosios linijos 1808 informacinės sistemos naudojimo sutartį su Kauno GMP;

9. Pavesti kaupinių PGR tyrimus atliekančioms laboratorijoms:

9.1. atlikti kaupinių PGR tyrimus, naudojant tinkamus RNR skyrimo ir PGR detekcijos reagentus pagal gamintojo nustatytus reikalavimus ir sąlygas;

9.2. suvesti kaupinių PGR tyrimo rezultatus į Elektroninės sveikatos paslaugų ir bendradarbiavimo infrastruktūros informacinės sistemos (toliau – ESPBI IS) formą E200-a „Laboratorinio tyrimo rezultatų (duomenų) protokolas“, nurodant taikytą kaupinių PGR tyrimo metodą.

10. Pavesti Kauno GMP:

10.1. vykdyti mokinių namų ūkių ir mokyklos darbuotojų registraciją ėminio kaupinių PGR tyrimui paėmimui ir kaupinių PGR tyrimo užsakymų suvedimą į formą E200 „Laboratorinio tyrimo užsakymas“ bei atsakymų suvedimą į formą E200-a „Laboratorinio tyrimo rezultatų (duomenų) protokolas“, kai kaupinių PGR tyrimus atliekančios laboratorijos kaupinių PGR tyrimo atsakymus teikia į Kauno GMP valdomą informacinę sistemą, ir perdavimą į ESPBI IS, patvirtinant elektroniniu parašu;

10.2. teigiamo tyrimo rezultato atveju – organizuoti mokinių namų ūkių ir mokyklos darbuotojų informavimą apie tyrimo rezultatus ir registravimą PGR tyrimui, siekiant nustatyti konkretų (-čius) sergantį (-čius) COVID-19 liga (koronaviruso infekcija) asmenį (-is).

11. Pavesti NVSPL:

11.1. užtikrinti ASPĮ ir kaupinių PGR tyrimus atliekančių laboratorijų aprūpinimą laboratoriniam tyrimui atlikti reikalingomis priemonėmis pagal savivaldybių administracijų direktorių ir kaupinių PGR tyrimus atliekančių laboratorijų pateiktą poreikį;

11.2. informuoti savivaldybių administracijų direktorius apie kaupinių PGR tyrimui atlikti reikalingų 8.1.3.5 papunktyje nurodytų priemonių atsiėmimo tvarką bei ėminių kaupinių PGR tyrimui ištyrimą vykdančias laboratorijas;

11.3. apmokėti kaupinių PGR tyrimus atliekančioms laboratorijoms vadovaujantis Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. balandžio 10 d. sprendimo Nr. V-828 „Dėl COVID-19 ligos (koronaviruso infekcijos) nustatymo laboratorinių tyrimų atlikimo“ nuostatomis.

12. Pavesti Nacionaliniam visuomenės sveikatos centrui prie Sveikatos apsaugos ministerijos, mokykloms organizuojant kaupinių PGR tyrimo procesą, užtikrinti Lietuvos Respublikos sveikatos apsaugos ministro 2020 kovo 12 d. įsakymo Nr. V-352 „Dėl Asmenų, sergančių COVID-19 liga (koronaviruso infekcija), asmenų, įtariamų, kad serga COVID-19 liga (koronaviruso infekcija), ir asmenų, turėjusių sąlytį, izoliavimo namuose, kitoje gyvenamojoje vietoje ar savivaldybės administracijos numatytose patalpose taisyklių patvirtinimo“ nuostatų įgyvendinimą.

13. Pavesti Vilniaus visuomenės sveikatos biurui pasirinktomis priemonėmis teikti metodines konsultacijas savivaldybių administracijoms ir VSB dėl visuomenės sveikatos specialisto veiklos organizuojant kaupinių PGR tyrimą mokykloje.“

2. N u s p r e n d ž i u, kad šis sprendimas įsigalioja 2021 balandžio 12 d.

Sveikatos apsaugos ministras, valstybės lygio

ekstremaliosios situacijos valstybės operacijų vadovas Arūnas Dulkys